Document ID: 32005R2125

KOMISIJOS REGLAMENTAS (EB) Nr. 2125/2005
2005 m. gruodžio 22 d.
nustatantis pereinamojo laikotarpio priemones, atsiradusias patvirtinus patobulintą prekybos tvarką dėl tam tikrų perdirbtų žemės ūkio produktų eksporto į Rumuniją
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 8 straipsnio 3 dalį,
kadangi:
(1)
Neseniai Bendrija su Rumunija sudarė prekybos susitarimą dėl perdirbtų žemės ūkio produktų, siekiant parengti šią šalį stojimui į Bendriją. Šiame susitarime numatomos nuolaidos, į kurias iš Bendrijos pusės įtraukiamas eksporto grąžinamųjų išmokų panaikinimas už kai kuriuos perdirbtus žemės ūkio produktus.
(2)
2005 m. liepos 5 d. EB ir Rumunijos asociacijos tarybos sprendime Nr. 3/2005 dėl prekybos tvarkos patobulinimo perdirbtiems žemės ūkio produktams, išvardytiems Europos sutarties (2) 3 Protokole, numatomas grąžinamųjų išmokų panaikinimas už Sutarties I priede neišvardytus perdirbtus žemės ūkio produktus, kai jie yra eksportuojami į Rumuniją nuo 2005 m. gruodžio 1 d.
(3)
Už eksporto grąžinamųjų išmokų panaikinimą, kaip nustatyta EB ir Rumunijos asociacijos tarybos sprendime Nr. 3/2005, Rumunijos valdžios institucijos įsipareigojo sudaryti abipuses preferencines importo sąlygas į jos teritoriją importuojamoms tam tikroms prekėms, jeigu prie šių prekių bus pridėta eksporto deklaracijos kopija, nurodanti, kad už jas negalima gauti eksporto grąžinamosios išmokos. Jei tokio dokumento nėra, taikomas visas muito tarifas.
(4)
Įsigaliojus EB ir Rumunijos asociacijos tarybos sprendimui Nr. 3/2005, už prekes, dėl kurių operatoriai pateikė prašymą dėl grąžinamosios išmokos sertifikatų pagal 2005 m. birželio 30 d. Komisijos reglamentą (EB) Nr. 1043/2005, įgyvendinantį Tarybos reglamentą (EB) Nr. 3448/93 dėl eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos ir tokių grąžinamųjų išmokų sumos nustatymo kriterijus (3), daugiau nebus mokamos grąžinamosios išmokos, jei jos yra eksportuojamos į Rumuniją.
(5)
Turėtų būti leidžiama sumažinti grąžinamosios išmokos sertifikatų sumas ir pro rata gražinti atitinkamus užstatus, jei operatoriai kompetentingai šalies institucijai įrodo, kad jų reikalavimams dėl grąžinamųjų išmokų turėjo įtakos EB ir Rumunijos asociacijos tarybos sprendimo Nr. 3/2005 įsigaliojimas. Vertindama prašymus grąžinamosios išmokos sertifikate sumažinti sumą ir proporcingai grąžinti atitinkamą užstatą, kompetentinga šalies institucija, kilus abejonei, turi ypač atsižvelgti į dokumentus, nurodytus 1989 m. gruodžio 21 d. Tarybos reglamento (EEB) Nr. 4045/89 dėl valstybių narių atliekamo sandorių, sudarančių Europos žemės ūkio orientavimo ir garantijų fondo Garantijų skyriaus finansavimo sistemos dalį, patikrinimo ir panaikinančio Direktyvą 77/435/EEB (4) 1 straipsnio 2 dalyje, nepažeidžiant kitų to reglamento nuostatų taikymo. Dėl administracinių priežasčių reikėtų numatyti, kad prašymai grąžinamosios išmokos sertifikate sumažinti sumą ir grąžinti užstatą būtų pateikti per trumpą laikotarpį ir kad Komisijai būtų laiku pranešta apie leistinus sumų sumažinimus tam, kad į juos būtų atsižvelgta nustatant sumą, kuriai pagal Reglamentą (EB) Nr. 1043/2005 išleidžiami nuo 2006 m. vasario 1 d. naudojami grąžinamosios išmokos sertifikatai.
(6)
Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Prekės, už kurias EB ir Rumunijos asociacijos tarybos sprendimu Nr. 3/2005 buvo panaikintos eksporto grąžinamosios išmokos, į Rumuniją importuojamos be muito mokesčių, be muito mokesčių kvotų ribose arba sumažintais muitų tarifais, jeigu prie šių prekių bus pridėta kruopščiai užpildytos eksporto deklaracijos kopija, su tokiu įrašu 44 langelyje:
„Grąžinamoji išmoka - 0 EUR; EB ir Rumunijos asociacijos tarybos sprendimas Nr. 3/2005“.
2 straipsnis
1. Grąžinamųjų išmokų sertifikatuose, pagal Reglamentą (EB) Nr. 1043/2005 išduotuose eksportuojamoms prekėms, kurioms EB ir Rumunijos asociacijos tarybos sprendimu Nr. 3/2005 buvo panaikintos grąžinamosios išmokos, suinteresuotos šalies prašymu gali būti sumažintos sumos pagal 2 dalyje numatytas sąlygas.
2. Tam, kad grąžinamųjų išmokų sertifikate būtų sumažinta suma, reikia, kad prašymas dėl 1 dalyje minimų sertifikatų būtų pateiktas iki EB ir Rumunijos asociacijos tarybos sprendimo Nr. 3/2005 įsigaliojimo, o jų galiojimo laikas turi baigtis po 2005 m. lapkričio 30 d.
3. Suma sertifikate, kuriai suinteresuota šalis negali reikalauti eksporto grąžinamųjų išmokų, yra sumažinama įsigaliojus EB ir Rumunijos asociacijos tarybos sprendimui Nr. 3/2005, jei kompetetingai šalies institucijai yra pateikti pakankami įrodymai.
Atlikdamos vertinimus, kompetentingos institucijos, kilus abejonei, ypač atsižvelgia į Reglamento (EEB) Nr. 4045/89 1 straipsnio 2 dalyje nurodytus komercinius dokumentus.
4. Atitinkamas užstatas tam tikrai sumažintai sumai grąžinamas proporcingai.
3 straipsnis
1. Tam, kad prašymas būtų svarstomas pagal 2 straipsnį, jį kompetentinga šalies institucija turi gauti ne vėliau kaip iki 2006 m. sausio 7 d.
2. Valstybės narės ne vėliau kaip iki 2006 m. sausio 14 d. praneša Komisijai apie sumas, kurios buvo sumažintos remiantis šio reglamento 2 straipsnio 3 dalimi. Į praneštas sumas atsižvelgiama nustatant sumą, kuriai pagal Reglamento (EB) Nr. 1043/2005 33 straipsnio c punktą išleidžiami nuo 2006 m. vasario 1 d. naudojami grąžinamosios išmokos sertifikatai.
4 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 22 d.

Labels: 17
3
6
18
15